
Black Metal: Tolerancia és határátlépés

REZÜMÉ
A Black Metal napjaink talán legellentmondásosabb zenei irányzata. Egyrészt azért, mert akik nem, vagy csak felszínesen ismerik a stílust, fél-információk birtokában ítélik meg annak követőit, akiket ez az elhamarkodott véleményalkotás gyakran negatívan érint, s hatását legtöbben a mindennapjaikban is érzékelik. Másrészről a Black Metal ellentmondásos az irányzat követőinek attitűdjeit nézve is. A stílus több részre szabdalódott, amely mögött belső ellentétek és ellenállások állnak.
A dolgozat megvizsgálja, hogy milyen dinamikus folyamatok hoznak létre határokat a stíluson belül, és az egyes alstílusok és képviselőik hogyan szegik meg, lépik át azokat, ez hogyan hat a belső kohézióra, és hogyan befolyásolja a csoportképződést. Másrészről a tolerancia kérdésével foglalkozik, vagyis hogy milyen előítéletek érik a stílus képviselőit, és ez milyen folyamatokat indít el.
A kutatás keretében 25 interjú készült, amelyek egyes részei a Vigyázat! Black Metal! című dokumentumfilmben is megtekinthetők lesznek. További alapot szolgáltatott a stílus eseményeinek, tagjainak és internetes aktivitásuknak megfigyelése, valamint a zenekarok szövegeinek Atlas.Ti-vel történő tartalomelemzése. 



